钦定古今图书集成/明伦汇编/官常典/第135卷 > 北齐
## 钦定古今图书集成/明伦汇编/官常典/第135卷 > 北齐

北齐制，“王公侯、伯子男，自一品至五品。又有骠骑诸
将军，自一品至九品，以褒赏勋庸。”

按《隋书百官志》，“王位列大司马上，置师一人。馀官大
抵与梁制不异。其封内之调，尽以入台，三分食一。公
已下，四分食一。王为第一品，开国郡公为从一品，开
国县公为第二品；开国县侯为从二品；开国县伯为
第三品，散县伯为从第三品；开国县子为第四品，散
县子为从第四品；开国县男为第五品，散县男为从
第五品。”自一品已下，从九品已上。又有骠骑、车骑、卫、
四征、四镇、中军、镇军、抚军、翊军、四安、冠军、辅国、龙骧、
镇远、安远、建志、建节、中坚、中垒、振威、奋威、广德、弘义、
折冲、制胜、伏波、陵江、轻车、楼船、劲武、昭勇、明威、显信、
度辽、横海、逾岷、越嶂、《戎昭》、武毅、雄烈、恢猛、扬麾、曜锋、
“荡边、开城、静漠、绥戎、平越、殄夷、飞骑”、隼击、武牙、武奋、
清野、横野、偏裨等将军，以褒赏勋庸。

按杜氏《通典》：“诸王、三公、仪同、尚书令、五等开国、太妃、
公主恭拜册，轴一枚，长二尺，以白练衣之，用简十二
枚，六枚与轴等，六枚长尺二寸，文出集书，皆篆字。哀
册、赠册亦同。诸王、五等开国及乡男恭拜，以其封国
所在，取社坛方面土，苞以白茅，内青箱中。函方五寸，
以青涂饰，封授之，以为社。”

### 文宣帝天保元年诏降魏朝封爵遂大封功臣及萧纶皆为王

按：《北齐书文宣帝本纪》：天保元年“夏五月乙丑，诏降
魏朝封爵各有差，其信都从义及宣力霸朝者，及西
来人，并武定六年以来南来投化者，不在降限。六月
辛巳，又诏封功臣厍狄干为章武王，斛律金为咸阳
王，贺拔仁为安定王，韩轨为安德王，可朱浑道元为
扶风王，彭乐为陈留王，潘相乐为河东王。秋九月癸”
丑，诏“梁侍中、使持节、假黄钺、都督中外诸军事、大将
军、承制、卲陵王萧纶为梁王。”

按《通鉴纲目》：“天保元年九月，梁湘东王绎取郢州，卲
陵王纶奔齐昌，侯景兵袭之，纶遂奔齐，齐以为梁王。”

### 孝昭帝皇建元年诏访功臣子孙后

按：《北齐书孝昭帝本纪》，皇建元年：“秋八月乙酉，诏自
太祖创业已来，诸有佐命功臣，子孙绝灭，国统不传
者，有司搜访近亲，以名闻，当量为立后。丙申，诏九州
勋人有重封者，听分授子弟，以广骨肉之恩。”